钦定古今图书集成/历象汇编/岁功典/第019卷 > 《立春考证》
## 钦定古今图书集成/历象汇编/岁功典/第019卷 > 《立春考证》

立春

万历三十六年“戊申岁，立春正月节历。”

以“洪武初钦天监监正《元统》《大统》历法”推。

推天正冬至

置所求万历三十六年戊申岁，距元至元辛巳岁积三百二十八年。减一，以《大统》岁实三百六十五日二
十四刻二十五分乘之，得一十一万九千四百三十
四日二十九刻七十五分，为中积分；加气应五十五
日○六刻，得一十一万九千四百八十九日三十五
刻七十五分，为通积分；满旬周去之，馀二十九日三
十五刻七十五分，为“天正冬至分。”以法推之，得岁前
十一月初四日癸巳辰正二刻冬至。

求立春

置气策，一十五日二十一刻八十四分三十七秒五
十微，三因之，得四十五日六十五刻五十三分一十
二秒五十微；加天正冬至分，得七十五日○一刻二
十八分一十二秒五十微。其日满旬周去之，馀一十
五日○一刻二十八分一十二秒五十微，为立春分。
以法推之，得岁前十二月二十一日己卯子正一刻
立春。

以元至元辛巳太史令郭守敬“《授时历》法”推。

推天正冬至

置所来万历三十六年戊申岁，距元至元辛巳岁，积
三百二十八年。减一，以《授时》消一岁实三百六十五
日二十四刻二十二分乘之，得一十一万九千四百
三十四日一十九刻九十四分，为中积分；加气应五
十五日○六刻，得一十一万九千四百八十九日二
十五刻九十四分，为通积分；满旬周去之，馀二十九
日二十五刻九十四分，为天正冬至分。以法推之，得
岁前十一月初四日癸巳卯正初刻冬至。

求立春

置《授时》消一气策，一十五日二十一刻八十四分二
十五秒，三因之，得四十五日六十五刻五十二分七
十五秒；加天正冬至日分，得七十四日九十二刻四
十六分七十五秒。其日满旬周去之，馀一十四日九
十一刻四十六分七十五秒，为立春分。以法推之，得
岁前十二月二十日戊寅亥初三刻立春。

“以余兰州立六丈表”，取冬至前后各四十五日实测
晷景，推

推今时所测天正冬至

余于兰州立六丈表，下识圭刻，约戊申岁前、丁未岁
冬至，前后相距各四十五日，测得午景，前四十五日、
九月十八日戊申，景长七丈二尺○九分；至后四十
四日、十二月十九日丁丑，景长七丈二尺五寸四分
五釐；后四十五日、十二月二十日戊寅，景长七丈一
尺六寸六分。以前后相对所距之四十五日戊申、戊
寅二景相校，馀四寸三分为晷差，为实。仍以十二月
十九日、二十日丁丑、戊寅相连二日之景相校，馀八
寸八分五釐为法。以法除实，得四十八刻五十八分
七十五秒，前多后少为减差。于前后相距各四十五
日，计九十日，凡九千刻。内减前、减差，馀八千九百五
十一刻四十一分二十五秒，折取其中，为四千四百
七十五刻七十○分六十秒；加半日五十刻，共为四
千五百二十五刻七十○分六十秒。百约为日，命起
戊申日算外，得四十五日为癸巳。馀以发敛收之，为
时刻及分。除甲子以前至戊申之十六日，自甲子至
癸巳，得二十九日二十五刻七十○分六十秒，为冬
至分。以法推之，得岁前十一月初四日癸巳卯正初
刻冬至。

推今时所测岁实

“置余所测万历三十六年戊申岁前冬至日景，推得
癸巳日夜半后二十五刻七十○分六十秒。”上取元
至元十八年辛巳岁前郭守敬所测日景，推得己未
日夜半后六刻，即五十五万六百分之气应为准。以
辛巳距今戊申三百二十七年，共积一十一万九千
四百三十四日，加新测到癸巳日夜半后二十五刻
七十○分六十秒内减去元辛巳岁测到己未日夜
半后六刻，得一十一万九千四百三十四日一十九
刻七十○分六十秒为实。以距积三百二十七年而
一，得三百六十五日二十四刻二十一分九十秒，为
今时所测岁实。

求今时所测气策

置今时岁实三百六十五日二十四刻二十一分九
十秒，以二十四气而一，得一十五日二十一刻八十
四分二十四秒六十微，为今时所测气策。

求今时所测。《立春》。

置今时气策，一十五日二十一刻八十四分二十四
秒六十微，三因之，得四十五日六十五刻五十二分
七十三秒八十微。加天正冬至日分，得七十四日九
十一刻二十三分三十三秒，为立春分；去其旬周，馀
一十四日九十一刻二十三分三十三秒，为立春分。
以法推之，得岁前十二月二十日戊寅亥初三刻立
春。

右《大统》立春分，校《授时》多九刻八十一分三十七秒
五十微，立春后天十刻有奇，相隔一日，与天不合。《授
时》校余、实测之数，止多二十三分四十二秒，其立春时刻与余合，余与天合，乃稍差二十馀分者，则消一
未尽，畸零之小数耳，不害其为同也。

论曰：孟子云：“天之高也，星辰之远也。苟求其故，于岁
之日至，可坐而致也。”旨哉言乎！夫故之言利也，其天
行顺利之故道也。故不难致而难于求，然求亦多术
矣。从古羲和道废，日官失职，帝王六历，讹于四分，汉
人踵之，久假不变，而不知为好事之伪作也。《四分》之
历，天与日齐，以步气朔一跬，步不可行。迨汉末刘洪
始觉其误，乃减岁馀，立岁差。考冬至日躔在斗二十
二度，千古不明之数，自洪始发之，后之历家，代各改
革，然不数十年，而辄先后天不可行者，何则？以岁差
之中，仍有消长一机未备也。至元太史郭守敬乃悉
其窍焉。观守敬之言曰：“上考往古，下验将来，皆距立
元为算。岁实。上推每百年长一，下筭每百年消一，其
诸应等数，随时推测，不用为元”，其说至明也。至洪武
初，钦天监博士元统，则不知测验为何事，而径削去
消长，另立准分，以为修改合天，擢为监正。监副李德
芳持《消长正论》，力争之不得，遂从统议。然而统所修
改四准，则皆授时旧数，接年续之，一无所改者也。讹
传至今，失之益远。畴“人沿袭，恬不为怪。”今余于兰州
立六丈之表，视郭太史四丈之高，又申丈之半。复从
宋周琮取立冬、立春去至日远之景，日差长几九寸，
尤易分别。以法布之，立春时刻，与郭太史《消一之历》
符合，而《大统》则后天九刻八十馀分，适值子半之交，
差天一日矣。夫历从何来？从日躔之在天来也。今仰
观天象，立春日躔在戊寅亥初，而钦天监在己卯子
正，此可以口舌争乎？且七政壹禀于日躔，日度变而
朔转交及五曜之率皆变，气应一差，即诸事皆差，而
以之步历，无一可者。故守敬曰：“天有不齐之运，而历
为一定之法，所以既久而不能不差，既差则不可不
改。”隆庆间，监官周相亦曰：“今年远数盈，岁差，天度失。
今不考，所差必甚。”皆探本之论也。乃监正张应候等
不知，强以为知。方𫍙𫍙然曰：“《大统历》乃元统依守敬
法为之准验，无差，必不可改。”且诋余为妄议。夫使元
统果依守敬，安得有差？统背守敬者也。背守敬而差，
却以为无差，何不观今日之天，其躔形圭景，立春在
亥，分寸易辨，一指点间，可与海内亿万人有目所共
见者，正《孟子》所谓“天日之故，可求而可坐致”者也。若
信如彼言，坚持大统为无差，则余与守敬差耶？若余
与守敬差，则天亦差耶？嗟嗟！张寿王不能争邓平、祖
冲之不能胜戴法兴、李德芳之是，不能排元统之非；
张应候之非，力能夺余之是。振古如玆，匪今斯今，则
吾末如之“何也已。”

阮声和题《戊申立春考证后》。

观察邢公按金城，和以治粟皋兰为属，下吏。公著《历
书》成，复出《戊申立春考证》一帙示和。和盥诵，窃有请
曰：“历称千古绝学，自公发之，其精微蕴奥，和固难测。
然立春为期实之首，与穷月相禅，受者大统且差隔
日，则监官择日之吉凶，不甲乙颠覆，令人靡所适从
乎？”公曰：“善哉问，可易言之。余订古今历数，言天运不
言事，应大统择日，其事应之验与否，我不敢知。第今
时所用，上自军国重务，下逮民间日用，吉凶趋避，一
切禀命于历书。而立春一差，其弊有不可胜言者。如
从《大统》十二月二十一日己卯立春”，则己卯为万历
三十六年正月节，为除日立前二十日，戊寅为三十
五年大寒十二月中之终，亦除日为四绝。如从郭太
史《授时历》与余测晷所步，十二月二十日戊寅立春，
则戊寅为三十六年正月节为建日立前十九日，丁
丑为三十五年大寒十二月中之终，亦建日为四绝。
查钦天监《大成历》载，“十二月戊寅除，宜施恩封拜、宴
会，整手足。甲上官立券交易，扫舍宇，不宜出行。正月
戊寅建，不宜出行，动”土，四绝日打上官，上梁出行，此
《大统》不易之定法也。而今《监历》谬以戊寅之立春正
月节为四绝，以戊寅之建日为除日，丑月戊寅，宜施
恩封拜等吉应，止忌出行，乃今建也，而非除也，一期
之首日也，而非绝也。正月建寅，百事皆忌，而以之施
恩封拜宴会，整手足，甲立券交易，扫舍宇，可乎？《监历》
四绝打上官，上梁出行，监官遂皆打去，而不知建日
自不宜上官上梁出行日原不忌出行，而正月之戊
寅则不宜出行也。十二月十九日为四绝，打上官上
梁出行，监历宜祭祀，不宜出行。适偶合者，则以丑月
建日，止宜祭祀，馀事皆忌，故偶合，而非以四绝之正
论打去也。不宁惟是立春一差，则年神方“位俱差。监
历戊寅日之年神方位，太岁黄幡在未，一黑以至九
白子死符小耗以至壬空，《授时》与余，戊寅日之年神
方位，太岁尸鬼金神在申，一白以至九紫子大杀官
符金神畜官，以至壬空”，《监历》非矣，夫余不言事应者
也。监历之非，即姑置勿论，乃其大者。今去郭太史才
三百二十馀年，差十馀刻，“犹可言也；若三千年仍旧，
则计差千馀刻，中节俱差十馀日；三万年仍旧，则计
差十万馀刻，中节俱差千馀日，不可言也。”和闻公是语，如梦斯觉，如夜斯昼，乃仰天太息曰：“有是哉！从古
帝王，以钦天授时为首务，今若此，谓冤天负时，何使
斯世斯民不用趋避也则可，如用趋避，胡可使昭昭
之民，蹈昏”昏之忌也，况系军国重务乎？和而后，乃今
始知台司之舛误非小，而我公之有功于天下万世，
至弘远矣。和不文敬述公《明训》题其后。